ASAP บวก 2 วันติด! วิ่งต่อเกือบ 6% โบรกฯ แนะซื้อเป้า 9.25 บ. รับปัจจัยหนุนเพียบ
ASAP บวก 2 วันติด! วิ่งต่อเกือบ 6% โบรกฯ แนะซื้อเป้า 9.25 บ. รับปัจจัยหนุนเพียบ ล่าสุด ณ เวลา 15.34 น. อยู่ที่ 6.55 บาท บวก 0.35 บาท หรือ 5.65% สูงสุดที่ 6.60 บาท ต่ำสุดที่ 6.25 บาท ด้วยมูลค่าซื้อขาย 32.75 ล้านบาท
15 มิ.ย. 2561

ผู้สื่อข่าวรายงานว่า ราคาหุ้น บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP ล่าสุด ณ เวลา 15.34 น. อยู่ที่ 6.55 บาท บวก 0.35 บาท หรือ 5.65% สูงสุดที่ 6.60 บาท ต่ำสุดที่ 6.25 บาท ด้วยมูลค่าซื้อขาย 32.75 ล้านบาท

ทั้งนี้ ราคาหุ้น ASAP ปรับตัวขึ้น 2 วันติดต่อกัน นับตั้งแต่ราคาหุ้นอยู่ที่ระดับ 6.10 บาท เมื่อวันที่ 13 มิ.ย.2561
ด้าน บล.บัวหลวง ระบุในบทวิเคราะห์ แนะนำ “ซื้อ” ASAP ราคาเป้าหมาย 9.25 บาท/หุ้น โดยมองว่าราคาหุ้นที่ร่วงลงตามภาวะตลาดรอบนี้เป็น “โอกาสทอง” ในการ เข้าซื้อหุ้น ASAP
โดยจังหวะที่จะเข้าซื้อตอนนี้ เหมาะเจาะพอดีกับ ปัจจัยหนุน/เร่ง ราคาหุ้นที่กำลังจะเกิดขึ้นช่วงนี้พอดี (1) การเปิด ASAP Auto park เป็นจังหวะที่ราคารถมือสองกำลังเป็นขาขึ้นพอดี (2) พรบ.EEC ที่เพิ่งประกาศใช้เมื่อเร็วๆนี้ กำลังถูกจับจองพื้นที่เพื่อการลงทุนจากธุรกิจ E-Commerce รายใหญ่หลายรายในตลาดโลก เข้าทางธุรกิจรถเช่า Logistic ของ ASAP (3) ธุรกิจรถเช่าสั้นรับฤดูกาลท่องเที่ยวไทย กำลังจะกลับมาอีกครั้ง ซึ่งเราเหลือเวลาให้เก็บหุ้น รอรับฤดูกาลท่องเที่ยวอีกไม่ถึงเดือนแล้ว
ทั้งนี้ ASAP ได้เตรียมการเพื่อขาย รถเช่าปลดระวางจำนวนมาก ด้วยตัวเอง ผ่าน ทั้งทางออนไลน์ กับ One2Car, Carsome.co.th, Carmana.com และล่าสุดเปิด ASAP Auto Park แล้ว และจะเปิดระบบแฟรนไชส์ในช่วงครึ่งปีหลัง ซึ่งช่วงนี้เป็นจังหวะที่ราคารถมือสองเป็นขาขึ้นอย่างที่ไม่เคยเป็นมาก่อน เพราะมีความต้องการรถแท็กซี่จำนวนกว่า 3.5 หมื่นคันมาทดแทนรถที่ต้องปลดระวางปีนี้พอดี ซึ่งผู้ผลิตรถตอนนี้ผลิตแทบไม่ทันขาย
โดยยอดขายรถยนต์ในประเทศตั้งแต่ต้นปีจนถึงเดือน เม.ย. เพิ่มขึ้น 16% เทียบจากปีก่อนเป็น 316,000 คัน ขณะที่ 10% ของรถยนต์ที่ผลิตใหม่จะถูกซื้อไปทำรถใช้ในทางธุรกิจ ยอดผลิตและยอดขายตรงนี้จึงเป็นการยืนยันภาพรายได้ของ ASAP ที่จะใหญ่ขึ้นตามภาพอุตสาหกรรมรถยนต์
รวมทั้งมองว่ามีโอกาสเติบโตได้อีกมาก จากการที่ บริษัท และ SME ต่างๆ เริ่มหันมาใช้ประโยชน์จากการ รถเช่าแทนการครอบครองรถยนต์เอง เพราะประหยัดทั้ง ค่าซ่อมบำรุงระหว่างการใช้งาน, ค่าประกันและแก้ปัญหาขายรถปลดระวางไม่ได้ราคา…ดังนั้นส่วนแบ่งตลาดอีก 60% ที่ยังเป็นการครอบครองรถยนต์เอง เรามองว่าจะเป็น “โอกาส” หนุนให้รายได้ ASAP เติบโตไปได้อีกมาก
ทั้งนี้บริษัทได้รับออเดอร์จากลูกค้าสำหรับการขยาย fleet รถแล้วถึง 4,000 คัน ในปีนี้ ซึ่งจะหนุนให้ fleet ของ ASAP จะโตอย่างน้อย 35% ซึ่งผู้บริหารมีการปรับเปาหมายธุรกิจขึ้นเป็นส่งมอบรถใหม่ 5,000 คันในปีนี้ และเรามองว่ายังมีโอกาสปรับเพิ่มได้อีกจากภาพอุตสาหกรรมรถยนต์ที่โตแรงต่อเนื่อง อนึ่งบริษัทมีการส่งมอบรถยนต์ไปแล้วราว 1,000 คันในไตรมาส 1/61 และคาดไตรมาส 2/61 จะส่งมอบเพิ่มอีก 1,200-1,400 คัน ในไตรมาส 2/61
ส่วนธุรกิจเช่าสั้นขยายตัวอย่างต่อเนื่องปัจจุบัน บริษัทมีรถในพอร์ตเช่าสั้นราว 400 คัน และตั้งเปาหมายจะเพิ่มพอร์ตอีก 150-200 คัน ภายในสิ้นปีนี้ ซึ่งบริษัทมีการร่วมมือกับ Online booking agent จากจีน 2 เจ้าแล้วตั้งแต่ช่วงต้นปีได้แก่ ctrip.com และ zuzuche.com ส่งผลให้ utilization rate ในไตรมาส 2/61 เพิ่มขึ้นเกิน 50%
นอกจากนี้บริษัทอยู่ระหว่างเชื่อมแพลทฟอร์มของตัวเองเข้ากับ cartrawler.com จากยุโรป คาดจะให้บริการได้ในปลายไตรมาส 2/61 และคาด u-rate จะเพิ่มขึ้นอีกในช่วง High season ท่องเที่ยว